Glazgo

**Glazgo** ( [ˈɡlɑːzɡoʊ, ˈɡlæz-, ˈɡlɑːs-, ˈɡlæs-],  [ˈɡleskə] vai *Glesga* [ˈɡlezɡə],  [ˈkɫ̪as̪xu]) om Šotlandijan kaikiš suremb lidn, Suren Britanijan nellänz' lidn eläjiden lugun mödhe. Se om Glazgo-agjan administrativine keskuz.

## Istorii
Eländpunktan aluz om pandud 6. voz'sadal meiden erad. Se sai lidnan statusad oficialižeks voziden 1175 da 1178 keskes torguindoiktusidenke ühtes.

Glazgo šingotase holitišiden sferal nügüd': finansižed holitišed, tervhudenkaičend, torguind i turizm (läz nelläd millionad matknikoid vodes), telekommunikacijoiden i biologijan tedoiden kompanijad, meriport jüguiden täht. Energetikan *Scottish Power*-kompanii baziruiše lidnas.

## Geografijan andmused
Lidn sijadase Šotlandijan keskuzpalan suves, seižub Klaid-jogen molembil randoil 32 kilometras sen lanktendan sijalpäi Irlandijan merhe. Matkad Edinburghasai om 76 km päivnouzmha.

Klimat om ven valdmeren, neps i pil'vekaz vodes läbi, vihmoičeb 170 päiväd vodes. Voden keskmäine lämuz om +9,8 C°, kezakun-elokun +14,3..+15,9 C°, tal'vkun-uhokun +4,6..+5,0 C°. Ekstremumad oma −14,8 C° (viluku, tal'vku) i +31 C° (eloku). Kezaaigan minimum om +1,5 C° (kezaku), tal'vaigan maksimum om +14,4 C° (uhoku). Ei voi olda haloid kezakus-elokus. Paneb sadegid 1263 mm vodes, enamba redukus-vilukus (132..161 mm kus), vähemba sulakus-kezakus (66..69 mm kus).

## Tobmuz

Glazgo jagase kaks'kümneks koumeks administrativižeks valičendümbrikoks ().

Edeližed lidnan pämehed (, ) oma Filip Braat (*Philip Braat*, kül'mku 2019 — semendku 2022), Eva Bolander (2017−2019), Sedi Dokerti (*Sadie Docherty*, 2012−2017).

## Eläjad
Vn 2011 Suren Britanijan rahvahanlugemižen mödhe lidnan eläjiden lugu oli 593 245 ristitud 174,7 km² pindal. Ristitišt lidnan nügüdläižiš röunoiš (77..160 km² pindal) oli enamba üht millionad eläjid vll 1921−1961 (rahvahanlugemine), kaikiš suremb — 1 127 825 eläjad vl 1938. Ristitišt poleni ižandusen krizisan tagut, ende sen päsarakod oliba jüged tegimišt i laivansauvomine.

Läz 1,65 mln ristitud elädas lidnan aglomeracijas vn 2018 endustusen mödhe (vl 2007 oli 1,75 mln).

Religijan mödhe (lidnalaižed vl 2011): riman katolikad — 27,3 %, Šotlandijan jumalankodikundan uskojad — 23,1 %, toižed hristanuskojad — 4,1 %, islamanuskojad — 5,4 %, induistad — 0,7 %, sikhad — 0,5 %, buddistad — 0,4 %, judaistad — 0,2 %, toine religii — 0,3 %, religijatomad — 31,0 %, religijan ozutandata — 7,1 %.

## Transport
Avtobusad (privatižed päpaloin), taksid i metropoliten oma kundaližeks transportaks lidnas. Metro radab lidnas vspäi 1896 (üks' rengazjono, 15 stancijad, 10,4 km raudted). Se om koumanz' manalaine metro mail'mas avaidusen aigan mödhe. Lidnelektrojonusiden verk ühtenzoitab ezilidnoidenke. Znamasine meriport radab läz lidnad (7,5 mln tonnoid jüguid vodes).

Om kaht surt civilišt lendimportad läz lidnad. Rahvahidenkeskeine civiline *Glazgo*-lendimport (*GLA / EGPF*, 8,8 mln passažiroid vl 2019) sijadase koumetoštkümnes kilometras päivlaskmha lidnan keskuzpalaspäi. Sišpäi tehtas reisid Päivlaskmaižen Evropan pälidnoihe, Torontho i Dubaihe, mugažo Šotlandijadme i kaiken valdkundan surihe lidnoihe, om sezonreisid Keskmeren äjihe lebutahoiže. Rahvahidenkeskeine civiline *Glazgo Prestvik*-lendimport (*PIK / EGPK*, 640 tuh. passažiroid vl 2019) sijadase vižkümnes kilometras suvipäivlaskmha lidnan keskusespäi. Tehtas passažirreisid Ispanijan i Italijan lebutahoiže, jügureisid AÜV:oiden nell'hä lidnha, Parižha i Lüksemburgha. Koumanz' lähine rahvahidenkeskeine lendimport radab läz Edinburgad.

## Galerei

Glasgow City Chambers - geograph.org.uk - 4865332.jpg|Lidnan tobmuden sauvuz (2016, *Glasgow City Chambers*)
05373 St Andrew's RC Church-Cathedral, City 001.jpg|Pühän Ondrijan Ezikuctud kafedraline päjumalanpert' (riman katoline), vn 2014 nägu
Clyde Place - geograph.org.uk - 5803475.jpg|Rahvahidenkeskeižiden finansižiden holitišiden rajon vl 2018
SECC panorama.jpg|Šotlandijan ozutelendoiden da konferencijoiden keskuz (*SECC*, 2015)
University of Glasgow view.jpg|Glazgon universitet (2005)
The Mitchell Library (geograph 3975636).jpg|Mitčellan kirjišt (2014)
KelvingroveArtGalleryFrontElevation.jpg|Čomamahtoine *Kelvingrouv*-galerei i muzei (2007)
Glasgow Gallery of Modern Art 2.jpg|Nügüd'aigaižen čomamahton galerei (*GoMA*, 2004)
GlasgowAirportFromAir.jpg|Rahvahidenkeskeine *Glazgo*-lendimport vl 2011
Central Staion from The Lighthouse DSCN8988.jpg|Glazgon keskuzline päraudtestancii vl 2017


## Homaičendad


## Irdkosketused
* Lidnan ohjastusen oficialine portal (''glasgow.gov.uk, Glasgow City Council'').